বোলিংয়ে নিয়ন্ত্রণ, ব্যাটিংয়ে ঝড়! দক্ষিণ আফ্রিকাকে হেলায় হারাল ভারত

ওয়েব ডেস্ক: এটা ভারতের তরুণ তুর্কিদের দল, এই দলটা যেমন লড়তে জানে, তেমনই আবার কামব্যাক করতেও জানে। আরও একবার ভারতীয় দলের দাপুটে জয়ের সাক্ষী হল ধর্মশালার বাইশ গজ। প্রথমে বোলারদের দাপটে দক্ষিণ আফ্রিকার ব্যাটিং লাইনআপে ধাক্কা, পরে ছোট টার্গেট সহজে তাড়া করে ম্যাচ (India Vs South Africa) জয়। তার জেরেই প্রোটিয়াদের বিরুদ্ধে টি-২০ সিরিজে ২-১ ব্যবধানে এগিয়ে গেল ভারত।

এদিনের ম্যাচে টসে জিতে ফিল্ডিং করার সিদ্ধান্ত নেন ভারতীয় অধিনায়ক সূর্যকুমার যাদব। গত ম্যাচে ভালো খেললেও এই ম্যাচে একের পর এক উইকেট হারায় দক্ষিণ আফ্রিকা। অর্শদীপ, হর্ষিত, হার্দিকদের দাপটে মাত্র ৪৪ রানে অর্ধেক প্রোটিয়া দল সাজঘরে ফেরেন। তবে একদিকে ক্রিজে টিকে থাকেন প্রোটিয়া অধিনায়ক এইডেন মার্করাম। তাঁর ৬১ রানের ইনিংসের উপর ভর করে ১১৭ রান তোলে দক্ষিণ আফ্রিকা। ভারতের হয়ে একজোড়া করে উইকেট নেন অর্শদীপ, হর্ষিত, বরুণ, কুলদীপরা। শিবম ও হার্দিক নেন একটি করে উইকেট।

আরও পড়ুন: ফ্লপ বৈভব, হিট জর্জ! এশিয়া কাপে ফের পাকবধ ভারতের

১১৮ রানের সহজ টার্গেট তাড়া করতে নেমে শুরু থেকেই তাণ্ডব শুরু করেন অভিষেক শর্মা। প্রথম বলেই ছক্কা হাঁকান তিনি। বড় রান না পেলেও ১৮ বলে ঝড়ের গতিতে ৩৫ রান করেন তিনি। বলা যায়, অভিষেক শর্মাই এদিন ভারতের জয়ের ভিত্তিপ্রস্তর স্থাপন করে দিয়ে আউট হন। বাকি কাজটা সহজে সেরে নেন তিলক এবং সূর্যরা। এদিন রান পেলেন শুভমন গিলও। তিনি করেন রান ২৮। সূর্যকুমার এদিন করেন ১২ রান, ১০ রান করেন দুবে। মাত্র ১৫.৫ ওভারেই ৭ উইকেটে ম্যাচ জিতে নেয় টিম ইন্ডিয়া। দক্ষিণ আফ্রিকার হয়ে একটি করে উইকেট নেন এনগিডি, ইয়ানসন এবং বসচ।